**Явна поволанка**

**за приявйованє кандидатох за инструкторох**

Републични завод за статистику упуцує явну поволанку шицким заитересованим кандидатом же би ше у периодзе од **24. юния** (од 9.00 годзин) по **3. юлий 2022. року** (по 20.00 годзин) приявели за роботу **инструктора** за потреби запровадзаня **Пописа жительства, обисцох и квартельох 2022**.

Заинтересовани кандидати ше можу приявиц виключно зоз пополньованьом **електронскей прияви** на веб-сайтох Републичнога завода за статистику [www.stat.gov.rs](http://www.stat.gov.rs/) и [popis2022.stat.gov.rs](http://www.popis2022.stat.gov.rs/).

**Задатки инструктора**

Инструктори маю обовязку буц пристни на пейцдньовей обуки, звладац методологию Пописа и роботу у апликацийох за зозберованє податкох и мониторинґ, запровадзац пейцдньову обуку кандидатох за пописивочох, и же би на териториї за хтору задлужени провадзели цек пописованя, контроловали роботу пописовачох хтори им додзелєни, давали им потребни упутства и помагали им у роботи и ришованю спорних ситуацийох у цеку пописованя. Єден инструктор, просеково, задлужени за мониторинґ роботи седем пописовачох.

**Период анґажованя**

од 23. авґуста по 31. октобра 2022. року

Надпомнуце: под час обуки кандидатох за пописовачох, пририхтованя за роботу на терену и у цеку теренскей реализациї Пописа, прерозподзельованє роботного часу ше коньчи у складе зоз Планом активносцох и може уключовац и роботу прейґ викенда.

**Общи условия хтори кандидат треба же би виполнєл:**

* державянство Републики Сербиї;
* пребувалїще або приявене пребувалїще у Републики Сербиї;
* найменєй 18 роки старосци у хвильки пополньованя прияви;
* здобуте найменєй штиророчне штреднє образованє;
* же є нє осудзовани за кару гарешта од найменєй шейсц мешаци, же процив кандидата нє порушане випитованє и же ше процив кандидата нє водзи виновни поступок.

**Посебни условия хтори кандидат треба виполнїц:**

* познаванє роботи на рахункару (MS Office, интернет) – предвидзене тестиранє кандидатох;
* можлївосц хаснованя власного рахункара и приступ интернету у цеку периода анґажованя.

Зоз вибранима кандидатами заключує ше:

* **Контракт о дочасових и почасових роботох** (нєзаняти особи, заняти особи зоз нєполним роботним часом, старосни пензионере) або
* **Контракт о дополнююцей роботи** (особа хтора занята зоз полним роботним часом при другому роботодавательови, односно чиї роботодаватель нє Република Сербия)

**ВАЖНЕ НАДПОМНУЦЕ:** Завод нє одвичательни за евентуалне траценє правох роботно анґажованей особи до чого може дойсц пре пременку його роботноправного статуса и витворйованя надополнєня за роботу (напр: претаргованє виплацованя фамелийней пензиї, надополнєнє за случай нєзанятосци и под.).